Tarybos reglamentas (EEB) Nr. 284/92
1992 m. vasario 3 d.
iš dalies keičiantis, kas susiję su bendrąja žemės ūkio politika, Reglamentą (EEB) Nr. 1911/91 dėl Bendrijos teisės nuostatų taikymo Kanarų saloms
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į Ispanijos ir Portugalijos stojimo aktą, ypač į jo 25 straipsnio 4 dalies pirmą pastraipą,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi Taryba Reglamentu (EEB) Nr. 1911/91 [2] nusprendė, kad Kanarų salos turi palaipsniui tapti Bendrijos muitų teritorijos dalimi ir kad, taip pat palaipsniui, joms būtų taikomos visos bendrosios politikos kryptys; kadangi buvo nuspręsta, kad tai neturi pažeisti jokių specialių priemonių, skirtų atsižvelgti į specifinius sunkumus, atsirandančius dėl salų atokios ir izoliuotos padėties bei ankstesnių ekonominių ir mokestinių priemonių;
kadangi pagal minėto reglamento 2 ir 10 straipsnius bendrosios žemės ūkio politikos taikymas priklauso nuo specifinių susitarimų dėl tiekimo įsigaliojimo; kadangi ji turi būti taikoma kartu su specialiomis priemonėmis, skirtomis Kanarų salų žemės ūkio produkcijai;
kadangi 1991 m. birželio 26 d. Tarybos sprendime 91/314/EEB, sukuriančiame alternatyvų, pritaikytų atokiai ir izoliuotai Kanarų salų padėčiai, programą (Poseican) [3], buvo išdėstytos bendrosios alternatyvų kryptys, taikomos siekiant atsižvelgti į specifines savybes ir suvaržymus, su kuriomis susiduria salos;
kadangi, rengiant ir įgyvendinant politikos priemones, reikia išsamesnės informacijos apie šių salų rinkos reikalavimus ir didesnio dėmesio vietos produkcijai ir tradiciniams prekybos srautams, kad būtų parengtos pačios tinkamiausios priemonės žemės ūkiui šiose salose remti ir gerinti, o ypač tropiniams produktams plėtoti;
kadangi priemonės turi būti parengtos remiantis Komisijos ir nacionalinių bei regioninių valdžios institucijų partneryste siekiant užtikrinti, kad jos papildytų nacionaliniu ir regioniniu lygiu įgyvendinamas priemones;
kadangi dėl parengiamojo darbo, būtino siekiant deramai atsižvelgti į aukščiau minėtas specifines savybes ir suvaržymus, sudėtingumo ir dėl su partneryste susijusių reikalavimų nebus įmanoma nuo 1992 m. sausio 1 d. taikyti priemonių, kurių bus imamasi pradedant šioms saloms taikyti bendrąją žemės ūkio politiką, nes jų taikymas turi būti atidėtas ne vėlesniam laikui kaip iki 1992 m. liepos 1 d.;
kadangi reikia prisiminti, kad iki tol, kol įsigalios specialieji susitarimai dėl tiekimo, yra taikomos Stojimo akto nuostatos dėl bendrosios žemės ūkio politikos taikymo Kanarų saloms, išskyrus tas, kurios reglamentuoja produktų, kurių kilmės šalis yra šios salos, patekimą į kitas Bendrijos dalis,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1911/91 10 straipsnio 2 dalies antrame sakinyje data "1992 m. sausio 1 d." pakeičiama į datą "1992 m. liepos 1 d.".
2 straipsnis
Šis reglamentas įsigalioja 1992 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1992 m. vasario 3 d.